钦定古今图书集成/理学汇编/学行典/第084卷 > 朱子大全集 > 《答吕子约》
## 钦定古今图书集成/理学汇编/学行典/第084卷 > 朱子大全集 > 《答吕子约》

所谕日用工夫甚善。然必谓“博学详说”非初学事，则
大不然。古人之学，固以致知格物为先。然其始也，必
养之于小学，则亦洒扫应对进退之节，礼乐射御书
数之习而已，是皆酬酢讲究之事也，岂以此而害夫
持养之功哉？必曰有害，则是判然以动静为两物，而
居敬穷理，无相发之功矣。大抵圣贤开示后学，进学
门庭。先后次序。极为明备。今皆舍之。而自立一说。以
为至当。殊非浅陋之所闻也。

又

前书所谕“正容谨节之功，比想加力。”此本是小学事，
然前此不曾做得工夫，今若更不补填，终成欠阙，却为《大学》之病也。但后书又不免有轻内重外之意，气
象殊不能平，愚意窃所未安。大抵此学以尊德性、求
放心为本，而讲于圣贤亲切之训以开明之，此为要
切之务。若通古今，考世变，则亦随力所至，推广增益，
“以为补助耳。不当以彼为重，而反轻凝定收敛之实，
少圣贤亲切之训也。”若如此说，则是学问之道，不在
于己而在于书；不在于经而在于史。为子思、《孟子》则
孤陋狭劣而不足观，必为司马迁、班固、范晔、陈寿之
徒，然后可以造于高明正大，简易明白之域也。夫学
者既学圣人，则当以圣人之教为主。今《六经》《语》《孟》《中
庸》《大学》之书具在，彼以了悟为高者，既病其障碍，而
以为不可读；此以记览为重者，又病其狭小，而以为
不足观。如是，则是圣人所以立言垂训者，徒足以误
人，而不足以开人。孔子不贤于尧、舜，而达磨迁固贤
于仲尼矣，无乃悖之甚耶？

又

大抵为学，只是博文约礼两端而已。博文之事，则讲
论思索，要极精详，然后见得道理巨细精粗，无所不
尽，不可容易草略放过。约礼之事，则但知得合要如
此用功，即便著实如此下手，更莫思前算后，计较商
量。所以程子论《中庸》未发处，答问之际，初甚详密，而
其究意，只就敬之一字都收拾了。其所谓敬，又无其
他元妙奇特，止是教人每事习个专一而已，都无许
多闲话说也。今详来谕，于当博处，既不能虚心观理
以求实是，于当约处乃以引证推说之多，反致纷扰。
凡此之类，皆于鄙意深所未安。窃谓莫若于此两涂
各致其极，无事则专一严整，以求自己之放心，读书
则虚心玩理以求圣贤之本意，不须如此周遮劳攘，
枉费心力，捐气生病，而实无益于得也。

又

所谕“博文约礼，尽由操存中出”，固是如此。但博文自
是一事，若只务操存，而坐待其中，生出博文工夫，恐
无是理。大抵学问工夫，看得规模定后，只一向著力
挨向前去，莫问如何，便是先难后获之意。若方讨得
一个头绪，不曾做得半月十日，又却计较，以为未有
效验，遂欲别作调度，则恐一生只得如此移东换西，
终是不成家计也。